Na podlagi 32. in 35. člena Zakona o gospodarskih javnih službah/ZGJS/ (Uradni list RS, št. 32/93, 30/98 - ZZLPPO, 127/06 - ZJZP, 38/10 - ZUKN in 57/11), 21. člena Odloka o gospodarskih javnih službah v Občini Sveta Trojica v Slovenskih goricah (Medobčinski uradni vestnik, št. 27/07 in Uradno glasilo slovenskih občin, št. 57/15), 6. člena Odloka o načinu opravljanja lokalnih gospodarskih javnih služb ravnanja s komunalnimi  odpadki v Občini Sveta Trojica v Slovenskih goricah (Uradno glasilo slovenskih občin, št.______) in 16. člena Statuta Občine Sveta Trojica v Slovenskih goricah (Medobčinski uradni vestnik, št. 22/10 in 12/14) je Občinski svet Občine Sveta Trojica v Slovenskih goricah na svoji________ redni seji, dne ______________ sprejel

ODLOK 
O PREDMETU IN POGOJIH OPRAVLJANJA OBVEZNIH LOKALNIH GOSPODARSKIH JAVNIH SLUŽB RAVNANJA S KOMUNALNIMI ODPADKI 
V OBČINI SVETA TROJICA V SLOVENSKIH GORICAH

I.	Splošne določbe

1.	člen
(vsebina odloka)

(1) S tem odlokom, kot koncesijskim aktom, se določijo predmet in pogoji opravljanja obveznih lokalnih gospodarskih javnih služb zbiranja komunalnih odpadkov, obdelave mešanih komunalnih odpadkov in odlaganja ostankov predelave ali odstranjevanja komunalnih odpadkov (v nadaljnjem besedilu: javna služba) na območju Občine Sveta Trojica v Slovenskih goricah (v nadaljnjem besedilu: občina).

(2) S tem odlokom se določijo:
•	dejavnosti, ki so predmet javne službe, 
•	območje izvajanja javne službe, uporabnike ter razmerja do uporabnikov,
•	pogoji, ki jih mora izpolnjevati koncesionar,
•	javna pooblastila koncesionarju,
•	splošni pogoji za izvajanje javne službe in za uporabo javnih dobrin, ki se z njo zagotavljajo,
•	vrsta in obseg monopola ali način njegovega preprečevanja,
•	začetek in čas trajanja koncesije,
•	viri financiranja javne službe,
•	način plačila koncesionarja,
•	nadzor nad izvajanjem javne službe,
•	prenehanje koncesijskega razmerja,
•	organ, ki opravi izbor koncesionarja,
•	organ, pooblaščen za sklenitev koncesijske pogodbe in
•	druge sestavine, potrebne za določitev in izvajanje javne službe.

II.	Predmet javne službe

2.	člen
(storitve, ki so predmet javne službe)

Javna služba po tem odloku obsega:
•	zbiranja komunalnih odpadkov, 
•	obdelave mešanih komunalnih odpadkov in 
•	odlaganja ostankov predelave ali odstranjevanja komunalnih odpadkov.

III.	Območje izvajanja javne službe, uporabniki ter razmerja do uporabnikov

3.	člen
(območje izvajanja javne službe)

Dejavnost javne službe se izvaja na celotnem območju občine. 

4.	člen
(uporabniki ter razmerja do uporabnikov)

(1) Uporabniki na območjih občine, na katerih se izvaja javna služba, imajo pravico do uporabe storitev javne službe na pregleden in nepristranski način pod pogoji, določenimi z zakonom, ki ureja varstvo okolja in na njegovi podlagi sprejetimi predpisi ter s splošnim aktom sprejetim po javnem pooblastilu.

(2) Uporaba storitev javne službe je obvezna, razen v primerih, določenih z zakonom ali na njegovi podlagi sprejtimi predpisi. 

IV.	Pogoji, ki jih mora izpolnjevati koncesionar

5.	člen
(pogoji)

(1) Koncesionar je lahko fizična ali pravna oseba, če izpolnjuje pogoje za opravljanje dejavnosti, ki je predmet koncesionirane gospodarske javne službe. Koncesionar je lahko tudi tuja oseba, če zakon ne določa drugače. 

(2) Pogoji, ki jih mora izpolnjevati koncesionar za opravljanje dejavnosti, ki je predmet koncesionirane gospodarske javne službe so:
•	da je registriran za opravljanje dejavnosti, ki so predmet javne službe,
•	da je organizacijsko, kadrovsko in tehnično usposobljen za izvajanje javne službe,
•	da razpolaga s tehničnimi sredstvi za izvajanje javne službe,
•	da ima ustrezna dovoljenja za izvajanje dejavnosti, če so z zakonom predpisana.

(3) Koncesionar mora za podelitev koncesije koncedentu, predložiti izvedbeni program izvajanja dejavnosti javne službe na območju občine z oceno stroškov. 

V.	Javna pooblastila koncesionarju

6.	člen
(javno pooblastilo)

(1) Izvajalec javne službe v okviru storitev javne opravlja strokovno-tehnične, organizacijske in razvojne naloge javne službe: 
•	razvoj, načrtovanje in pospeševanje dejavnosti javne službe, 
•	investicijsko načrtovanje in gospodarjenje z objekti in napravami, potrebnimi za izvajanje dejavnosti javne službe. 

(2) Izvajalec javne službe mora vzpostaviti, voditi in vzdrževati kataster komunalnih naprav v skladu s predpisi. 

VI.	Splošni pogoji za izvajanje javne službe 

7.	člen
(splošni pogoji za izvajanje javne službe)

Koncesionar izvaja javno službo v skladu z zakonom, ki ureja področje varstva okolja, podzakonskimi akti, sprejetimi na njegovi podlagi, predpisi občine in splošnimi akti sprejetimi na podlagi javnega pooblastila. 

VII.	Obseg monopola 

8.	člen
(obseg monopola)

(1) Koncesija za opravljanje dejavnosti javne službe iz prvega člena tega odloka se podeli enemu koncesionarju. 

(2) Koncesionar pridobi posebno in izključno pravico za izvajanje dejavnosti javne službe na območju občine. 

VIII.	Začetek in čas trajanja koncesije

9.	člen
(začetek koncesije)

Koncesijsko razmerje se začne s podpisom koncesijske pogodbe.

10.	člen
(trajanje koncesije)

Koncesija se podeli za obdobje 15  let.

IX.	Viri financiranja javne službe

11.	člen
(viri financiranja javne službe)

Koncesionar pridobiva sredstva za opravljanje javne službe iz:
•	plačil uporabnikov storitev javne službe,
•	drugih virov določenih z zakonom ali odlokom občine.

X.	Način plačila koncesionarja

12.	člen
(koncesijska dajatev)

(1) Koncesionar plača koncedentu letno koncesijsko dajatev za izvrševanje gospodarske javne službe.
(2) Koncesijska dajatev se obračunava in plačuje v odstotkih od cene storitve koncesionarja, način obračuna in plačila pa se podrobneje določi v koncesijski pogodbi.
(3) Koncesionar mora v svojih evidencah zagotoviti podatke o osnovah, na podlagi katerih se obračunava in plačuje koncesijska dajatev.
(4) V primeru, ko gre za uresničevanje javnega interesa zagotavljanja javne službe, se lahko koncedent v javnem interesu in v korist uporabnikov odpove plačilu koncesijske dajatve, kar se posebej opredeli v koncesijski pogodbi.

XI.	Nadzor nad izvajanjem gospodarske javne službe

13.	člen
(nadzor)

(1) Nadzor nad izvajanjem koncesije izvajajo občinski svet, župan in občinska uprava.
(2) Nadzor nad zakonitostjo dela koncesionarja izvršuje občinska uprava.

XII.	Prenehanje koncesijskega razmerja

14.	člen
(prenehanje koncesijskega razmerja)

Koncesijsko razmerje preneha:
•	s prenehanjem koncesijske pogodbe,
•	z odkupom koncesije,
•	z odvzemom koncesije,
•	s prevzemom javne službe v režijo,
•	v drugih primerih določenih s koncesijsko pogodbo.

15.	člen
(prenehanje koncesijske pogodbe)

(1) Koncesijska pogodba preneha:
•	po preteku časa, za katerega je bila sklenjena,
•	z odpovedjo,
•	z razdrtjem.

(2) Razlogi in pogoji za odpoved in razdrtje pogodbe ter druge medsebojne pravice in obveznosti ob odpovedi oziroma razdrtju pogodbe se določijo v koncesijski pogodbi.

16.	člen
(odkup koncesije)

(1) Z odkupom koncesije preneha koncesijsko razmerje tako, da koncesionar preneha opravljati dejavnost javne službe pred potekom časa trajanja koncesije, koncedent pa v določenem obsegu prevzame objekte in naprave, ki jih je koncesionar zgradil ali pridobil za namen izvajanja dejavnosti javne službe. 

(2) Način, obseg in pogoji odkupa koncesije se določijo v koncesijski pogodbi.

17.	člen
(odvzem koncesije)

(1) Koncedent lahko odvzame koncesijo koncesionarju ne glede na določila koncesijske pogodbe:
•	če ne začne z izvajanjem dejavnosti javne službe v za to določenem roku,
•	če je v javnem interesu, da se dejavnost preneha izvajati kot gospodarska javna služba ali kot koncesionirana gospodarska javna služba,
•	če dejavnosti ne izvaja redno, strokovno in pravočasno, skratka tako, da je so povzročene motnje v izvajanju dejavnosti,
•	če dejavnosti ne izvaja v skladu s predpisi, standardi in navodili koncedenta,
•	zaradi ponovljenih in dokazanih grobih kršitev predpisov in določil koncesijske pogodbe,
•	če koncesionar kot fizična ali pravna oseba preneha obstajati.

(2) Koncedent mora koncesionarju, pred odvzemom koncesije, dati primeren rok za odpravo kršitev iz tretje, četrte in pete alineje prvega odstavka tega člena.

(3) V primeru odvzema koncesije v skladu z drugo alinejo prvega odstavka tega člena ima koncesionar pravico do odškodnine v skladu z določili zakona, ki ureja področje gospodarskih javnih služb.
18.	člen
(prevzem javne službe v režijo)

(1) Koncedent lahko prevzame javno službo v režijo.

(2) Pogoji in način prevzema se določijo v koncesijski pogodbi.

XIII.	Način podelitve koncesije

19.	člen
(javni razpis)

(1) Koncedent izbere koncesionarje na podlagi javnega razpisa. 

(2) Javni razpis se objavi v Uradnem listu Republike Slovenije in na spletnih straneh občine.

20.	člen
(oblika in postopek javnega razpisa)

(1) Javni razpis se opravi po določbah tega koncesijskega akta, v skladu z določili zakona, ki ureja javno-zasebno partnerstvo in ob smiselni uporabi zakona o javnem naročanju. 

(2) Javni razpis je veljaven, če se nanj prijavi vsaj en ponudnik, ki izpolnjuje s tem koncesijskim aktom določene pogoje.

(3) Če javni razpis ni uspel se lahko ponovi. 

(4) Župan lahko z župani drugih občin, ki imajo skupni javni interes za izvedbo postopka javnega razpisa in podelitev koncesije za opravljanje dejavnosti javne službe, imenuje skupno strokovno komisijo in izvede skupni javni razpis. 

21.	člen
(vsebina javnega razpisa)

(1) Objava javnega razpisa vsebuje najmanj:
•	navedbo, da gre za podelitev koncesije za opravljanje javne službe iz 2. člena tega odloka,
•	ime in sedež občine,
•	predmet, naravo ter obseg storitev in območje izvajanja javne službe,
•	začetek in predviden čas trajanja koncesijskega razmerja,
•	postopek izbire koncesionarja,
•	kraj, čas in plačilne pogoje za dvig razpisne dokumentacije,
•	kraj in rok za predložitev vlog ter pogoje za njihovo predložitev,
•	zahteve glede vsebine vlog,
•	pogoje, ki jih morajo kandidati izpolnjevati in so določeni v 5. členu tega odloka ter dokazila o njihovem izpolnjevanju,
•	pogoje za predložitev skupne vloge,
•	merila za izbiro najugodnejšega kandidata in merila za izbiro najugodnejšega ponudnika,
•	naslov, prostor, datum in uro odpiranja vlog,
•	rok, v katerem bodo kandidati obveščeni o izidu javnega razpisa.

(2) V času objave javnega razpisa imajo zainteresirane osebe možnost vpogleda v razpisno dokumentacijo.

22.	člen
(postopek izbire koncesionarja)

(1) Za vodenje postopka razpisa in oceno ponudb imenuje župan občine strokovno komisijo, ki jo sestavljajo predsednik in najmanj dva člana. Vsi člani strokovne komisije morajo imeti visokošolsko strokovno izobrazbo in delovne izkušnje z delovnega področja opravljanja javne službe, za katerega se podeljuje koncesija, da omogočajo strokovno presojo vlog. V primeru izvedbe skupnega javnega razpisa iz 20. člena tega odloka mora imeti občina vsaj enega predstavnika v strokovni komisiji, ki ga imenuje župan. 

(2) Za izbiro koncesionarja se uporabi postopek konkurenčnega dialoga.

(3) Postopek konkurenčnega dialoga se začne z javnim razpisom v skladi z določili prejšnjega člena.

(4) Občina v prvi fazi konkurenčnega dialoga, v skladu s pogoji, navedenimi v javnem razpisu, izbere kandidate, s katerimi v drugi fazi vodi dialog, namenjen ugotovitvi in opredelitvi sredstev ter najprimernejših rešitvah za opravljanje javne službe iz 1. člena tega odloka. V tem dialogu lahko javni partner z izbranimi kandidati razpravlja o vseh vidikih načina izvajanja javne službe ter rešitve po potrebi med seboj primerja. Občina nadaljuje konkurenčni dialog s kandidati vse dotlej, dokler ne najde rešitve, ki ustreza njenim ciljem in potrebam.

(5) Med konkurenčnim dialogom mora občina zagotoviti enakopravno obravnavanje vseh kandidatov.

(6) Po odločitvi, da je dialog zaključen, občina obvesti vse kandidate, ki so sodelovali v zadnji fazi dialoga in jih pozove, da predložijo končne ponudbe, pripravljene ob upoštevanju rešitev, predstavljenih in opredeljenih med dialogom. Predložene ponudbe morajo vsebovati vse elemente, zahtevane in potrebne za opravljanje javne službe.

(7) Javni partner sme od kandidata, ki je predložil ekonomsko najugodnejšo ponudbo, zahtevati, da pojasni nekatere elemente svoje ponudbe ali pa da potrdi zaveze, podane v svoji ponudbi, če pojasnilo ali potrditev ne pomeni spremembe ponudbe, ki bi povzročila izkrivljanje konkurence oziroma imela diskrimonatorni učinek.

(8) Za vsa vprašanja, ki se nanašajo na izvedbo postopka izbire koncesionarja, ki s tem odlokom niso urejena, se uporabljajo določila zakona, ki ureja javno-zasebno partnerstvo in ob smiselni uporabi zakona, ki ureja javno naročanje.

XIV.	organ, ki opravi izbor koncesionarja

23.	člen
(organ, ki opravi izbor koncesionarja)

(1) Koncesionarja izbere občinska uprava z upravno odločbo na podlagi predloga strokovne komisije iz prvega odstavka 22. člena tega odloka.

(2) V postopku izbire koncesionarja imajo vsi kandidati, ki so sodelovali v postopku javnega razpisa, položaj stranke. 

XV.	Organ, pooblaščen za sklenitev koncesijske pogodbe

24.	člen
(organ, pooblaščen za sklenitev koncesijske pogodbe)

Koncesijsko pogodbo v imenu koncedenta sklene župan občine.

XVI.	Druge sestavine potrebne za določitev in izvajanje javne službe

1.	Prenos koncesije

25.	člen
(prenos koncesije)

(1) Koncesionar lahko prenese izvajanje javne službe na drugo osebo samo z dovoljenjem koncedenta.

(2) Koncedent lahko v celoti ali delno prenese izvajanje javne službe samo v primerih določenih z zakonom, ki ureja področje gospodarskih javnih služb ali zaradi razlogov, določenih v koncesijski pogodbi, drugače pa samo s soglasjem koncesionarja. 

2.	Višja sila

26.	člen
(dolžnosti in pravica koncesionarja)

(1) Koncesionar mora v okviru objektivnih možnosti izvajati javno službo tudi v nepredvidljivih okoliščinah, nastalih zaradi višje sile. 

(2) V primeru iz prejšnjega odstavka tega člena ima koncesionar pravico od koncedenta zahtevati povračilo stroškov, ki so nastali zaradi izvajanja javne službe na območju občina v nepredvidljivih okoliščinah. Razmerje v zvezi z načinom izvajanja javne službe v nepredvidljivih okoliščinah, se podrobneje opredeli s koncesijsko pogodbo.

(3) Zaradi nepredvidljivih okoliščin, ki so nastale zaradi višje sile, lahko koncesijsko razmerje preneha, vendar samo sporazumno med koncedentom in koncesionarjem.

3.	Odgovornost koncesionarja za ravnanje zaposlenih

27.	člen
(odgovornost za škodo)

Koncesionar je v skladu z zakonom odgovoren za škodo, ki jo pri izvajanju ali v zvezi z izvajanjem javne službe povzročijo pri njem zaposleni ljudje uporabnikom ali drugim osebam.

4. 	Začasen prevzem

28.	člen
(začasen prevzem)

V kolikor koncesionar v primerih, ki so posledica ravnanja pri njem zaposlenih ljudi, ne zagotovi izvajanja javne službe, lahko njeno izvajanje začasno zagotovi koncedent s prevzemom javne službe v režijo ali na drug način, določen v koncesijski pogodbi.

5.	Odgovornost koncedenta za ravnanje koncesionarja

29.	člen
(vrsta odgovornosti)

Koncedent subsidiarno odgovarja za škodo, ki jo pri izvajanju javne službe povzroči koncesionar uporabnikom ali drugim osebam na območju občine, če ni s koncesijsko pogodbo dogovorjena drugačna odgovornost. 

6.	Zavarovanje odgovornosti za škodo

30.	člen
(zavarovanje)

(1) Koncesionar mora biti ustrezno zavarovan za škodo, ki jo pri izvajanju ali v zvezi z izvajanjem javne službe povzročijo pri njem zaposleni ljudje uporabnikom ali drugim osebam in za škodo, jo pri izvajanju javne službe povzroči uporabnikom ali drugim osebam.

(2) Obseg zavarovanja iz prejšnjega odstavka se določi s koncesijsko pogodbo.

XVII.	KONČNA  DOLOČBA
31.	člen
(začetek veljavnosti)

Ta odlok se objavi v Uradnem glasilu slovenskih občin in začne veljati osmi dan po objavi.

Številka: 0341-2/2015
Datum:  ___________

                                                                                                               Župan 
                                                                               Občine Sveta Trojica v Slovenskih goricah
                                                                                                Darko FRAS, univ. dipl. prav.

OBRAZLOŽITEV:

1	Pravna podlaga

V skladu z določilom prvega odstavka 61. člena Zakona o lokalni samoupravi /ZLS/ (Uradni list RS, št. 94/2007-UPB2, 76/2008, 79/2009, 51/2010, 40/2012-ZUJF in 14/15-ZUUJFO) občina zagotavlja opravljanje javnih služb, ki jih sama določi in javnih služb, za katere je tako določeno z zakonom (lokalne javne službe). V skladu z določilom 62. člena Zakona o lokalni samoupravi /ZLS/ občina s koncesijskim odlokom predpiše pogoje in postopek za podelitev koncesije. 

Zakon o varstvu okolja /ZVO-1/ (Uradni list RS, št. 39/2006-UPB1, 49/2006-ZMetD, 66/2006 Odl.US: U-I-51/06-10, 33/2007-ZPNačrt, 57/2008-ZFO-1, 70/2008, 108/2009-ZPNačrt-A, 108/2009, 48/2012, 57/2012, 93/2013 in 56/15) v prvi točki prvega odstavka 149. člena določa, da so obvezne občinske gospodarske javne službe varstva okolja: 
• zbiranje določenih vrst komunalnih odpadkov,
• obdelava določenih vrst komunalnih odpadkov in 
• odlaganje ostankov predelave ali odstranjevanja komunalnih odpadkov. 
Zakon o varstvu okolja /ZVO-1/ v navedenem 149. členu še določa, da občina zagotovi izvajanje navedene javne službe v skladu s predpisi, ki urejajo gospodarske javne službe.

Način in oblike izvajanja gospodarskih javnih služb določa Zakon o gospodarskih javnih službah /ZGJS/ (Uradni list RS, št. 32/1993, 30/1998, 127/2006-ZJZP, 38/2010-ZUKN, 57/2011). ZGJS v 32. in 35. členu določa vsebino odloka s katerim se določa predmet in pogoji za podelitev koncesije (koncesijski akt). Zakon o gospodarskih javnih službah (ZGJS) določa, da se z odlokom o predmetu in pogojih za podelitev koncesije (koncesijski akt) ureja naslednja vprašanja: 
•	dejavnosti, ki so predmet javne službe, 
•	območje izvajanja javne službe, uporabnike ter razmerja do uporabnikov,
•	pogoji, ki jih mora izpolnjevati koncesionar,
•	javna pooblastila koncesionarju,
•	splošni pogoji za izvajanje javne službe in za uporabo javnih dobrin, ki se z njo zagotavljajo,
•	vrsta in obseg monopola ali način njegovega preprečevanja,
•	začetek in čas trajanja koncesije,
•	viri financiranja javne službe,
•	način plačila koncesionarja,
•	nadzor nad izvajanjem javne službe,
•	prenehanje koncesijskega razmerja,
•	organ, ki opravi izbor koncesionarja,
•	organ, pooblaščen za sklenitev koncesijske pogodbe in
•	druge sestavine, potrebne za določitev in izvajanje javne službe.

Zakon o javno zasebnem partnerstvu (Uradni list RS, št. 127/2006) določa, da lahko koncedent za izbor zasebnega partnerja uporabi postopek konkurenčnega dialoga. ZJZP določa tudi podtopek podelitve koncesije javne službe, ki se podeli z upravno odločbo po predhodno izvedenem javnem razpisu v Uradnem listi RS. V koncesijskem aktu je zato določeno, da bo izveden postopek konkurenčnega dialoga, ki se izvede v več fazah in vključuje tudi dialog s ponudniki.
Koncesijski akt določa pogoje, ki jih more izpolnjevati koncesionar za podelitev koncesije in postopek za podelitev koncesije. Koncesionar bo izbran na osnovi javnega razpisa, po postopku konkurenčnega dialoga kot ga določa Zakon o javno-zasebnem partnerstvu. Ta odlok je torej pravna podlaga, da lahko občina prične s postopkom in objavi javni razpis. Javni razpis bo objavljen v Uradnem listu RS in na spletni strani občine. Postopek bo izveden v več fazah, tako da bodo v prvi fazi prijavitelji podali svoje prijave, z njimi bo izveden konkurenčni dialog in po zakljčenem dialogu bodo oddali končne ponudbe. Postopek bo vodila strokovna komisija, ki je določena v tem odloku. Komisija bo pripravila poročilo o poteku postopka in ga posredovala pristojnemu organu občinske uprave. Koncesija se v skladu z Zakonom o gospodarskih javnih službah podeli z upravno odločbo, ki jo izda pristojni organ občinske uprave. Koncesijsko pogodbo pa v imenu občine sklene župan občine. Ker gre za koncesijski akt, ki je podlaga za sklenitev koncesijske pogodbe, ta odlok vsebuje tudi določbe o prenehanju koncesijskega razmerja in pogodbe, o odkupu, o odvzemu koncesije, o prevzemu javne službe v režijo in o drugih vprašanjih pomebnih za koncesijsko razmerje. Zakon določa, da se v primeru neskladja med koncesijskim aktom in koncesijsko pogodbo upoštevajo določila koncesijkega akta. Rok trajanja koncesijkega razmerja je določen na 10 let. Način izvajanja javne službe pa je določen s posebnim odlokom o načinu izvajanja javne službe zbiranja določenih vrst komunalnih odpadkov. Koncesionar bo moral vsako leto predložiti izvedbeni program izvajanja javne službe z oceno stroškov. V tem odloku določamo tudi, da lahko župani občin ustanovijo skupno strokovno komisijo, ki bo izvedla postopek za več občin in predlagala posamezni občinski upravi predlog za podelitev koncesije. Koncesijo bo podelila posamezna občina, z upravno odločbo, koncesijsko pogodbo pa bo sklenil župan. 

2	  Obrazložitev opredelitve do predlogov sprememb in spremembe med prvo in drugo
                obravnavo

Oobčinski svet Občine Sveta Trojica v Slovenskih goricah je na svoji 8. redni seji dne 22. 10. 2015 opravil prvo obravnavo Odlok o predmetu in pogojih opravljanja obveznih lokalnih gospodarskih javnih služb ravnanja s komunalnimi odpadki v Občini Sveta Trojica v Slovenskih goricah  (v nadaljevanju: Odlok) in sprejel Sklep, da je osnutek primerna podlaga za nadaljnjo obravnavo, s tem, s tem da  preučijo možnosti glede 10-letnega obdobja. Mnenje strokovnega pripravljavca (EPC, zanj Milan Železnik) je, ker je večina občin sprejela odločitev, da se koncesija podeli za obdobje 15. let, bi bilo najbolje, da tudi občina Sv. Trojica določi enak rok trajanja koncesije. Ocenjuje se, da bo na ta način lahko dosegla nižjo ceno na razpisu za koncesijo. Običajno je, da se koncesija podeljuje za daljše obdobje, Tako je 16 občin z območja Ptuja sprejelo odločitev, da se koncesije podeli za 15 letno obdobje. Razlog za takšno dobo je tudi v tem da je postopek podelitve dolgotrajen in zahteven, koncesije istemu koncesionarju, brez javnega razpisa, pa ni dovoljeno podaljšati. Za primer, da pa koncesionar ne bo korektno izvajal koncesije  je koncesijskem aktu in koncesijski pogodbi določeno, da je možno koncesijo tudi odvzeti pred potekom roka, za katerega je bila podeljena. Mnenje vodje koordinacijske skupine g. Marina Breznika (Občina Lenart) je, da ker  smo določili kot prednost, če izvajalec zagotovi zbirni center, vse posode, skratka vsa sredstva za izvajanje javne službe, smo določili daljšo obdobje, saj smo pričakovali, da bodo prispele ponudbe ugodnejše, kot na krajši rok. Kot smo tudi izpostavili, je pri vseh koncesijah še bolj bistveno kot deset ali petnajst let, to je tudi moje stališče, vsebina določil kako bomo nadzirali ceno, spremembo cen, možnost kontrole nad izvajanjem koncesijskega razmerja in možnosti odpovedi pogodbe. Tako je za kvaliteto izvajanje koncesijske pogodbe bistvena kvalitetna priprava razpisne dokumentacije v vseh fazah.

V besedilu Odloka med prvo in drugo obravnavo ni sprememb.

3	Predlog

Občinskemu svetu Občine Sveta Trojica v Slovenskih goricah se predlaga, da sprejme  Odlok o predmetu in pogojih opravljanja obveznih lokalnih gospodarskih javnih služb ravnanja s komunalnimi odpadki v Občini Sveta Trojica v Slovenskih goricah, kot je predlagan.